বিবেকানন্দের কাটআউটের উপর উড়ছে তৃণমূলের পতাকা! সিপিএমের যুব সংগঠন ডিওয়াইএফের মিছিলে শাসকদলের জবাবদিহি চাইছেন বামকর্মীরা! বৃহস্পতিবার স্বামী বিবেকানন্দের জন্মদিবসের কর্মসূচিতে এমনই বেনজির রাজনীতি দেখল শহর কলকাতা। 
স্বামীজির স্মরণে গত ৬ জানুয়ারি থেকে কেষ্টপুরের জোড়াখানায় ‘বিবেক মেলা’ শুরু করেছে তৃণমূল। চলবে ২৩ জানুয়ারি পর্যন্ত। কৃষিমন্ত্রী পূর্ণেন্দু বসু এবং সাংসদ সৌগত রায় ও দোলা সেনের উপস্থিতিতে মেলার উদ্বোধন হয়। মেলার মঞ্চের সামনে বেদীর উপর বসানো হয়েছে স্বামীজির একটি কাটআউট। তার ঠিক পিছনেই তৃণমূলের সারিসারি ঝান্ডা। যেগুলির উচ্চতা স্বামীজির কাটআউটের চেয়েও বেশি। 
মেলার গুরুত্বপূর্ণ দায়িত্বে রয়েছেন দোলা-ঘনিষ্ঠ স্থানীয় নেতা শিবু বসু। স্বামীজির কাটআউটের পিছনে দলীয় পতাকা নিয়ে শিবুর প্রতিক্রিয়া, ‘‘তাড়াহুড়ো করে কে কীভাবে সাজিয়েছে বলতে পারব না। ওটা যখন দেখতে খারাপ লাগছে, তখন পতাকাগুলো খুলে ফেলব। বিষয়টি আমার মাথায় ছিল না।’’ 
শাসকদলের এক নেতা বলেন, ‘‘আগে একটি অরাজনৈতিক সংগঠন মেলাটি করত। এবারই প্রথম সরাসরি দলের উদ্যোগে মেলা হচ্ছে। এলাকার দীর্ঘদিনের তৃণমূল নেতা আশু নন্দীকে মেলা কমিটি থেকে বাদ দেওয়া হয়েছে। আশুর স্ত্রী স্থানীয় তৃণমূল কাউন্সিলর।’’ এ ব্যাপারে আশু অবশ্য কোনও মন্তব্য করতে রাজি হননি। তবে এবারের মেলার সঙ্গে তাঁর কোনও সম্পর্ক নেই বলেও স্বীকার করে নিয়েছেন তিনি। আশুর কথায়, ‘‘একদিনও মেলায় যাইনি। আগে মেলার আয়োজন করত ক্ষুদিরাম শিশু উদ্যান নামে একটি সংগঠন। এবার তারা মেলা করেনি।’’ 
সন্ধ্যায় স্বামীজির স্মরণে কলেজ স্কোয়ার থেকে হেদুয়ায় বিবেকানন্দের বাড়ি পর্যন্ত ব্যানার-পতাকা হাতে মিছিল করেন ডিওয়াইএফ কর্মীরা। মিছিলের সামনে ছিল স্বামীজির উক্তি ছাপানো একটি বিশাল ব্যানার। মিছিল শুরু হতেই বামকর্মীদের মুখে স্লোগান, ‘‘রাজ্যে মহিলা মুখ্যমন্ত্রী হওয়া সত্ত্বেও মহিলাদের উপর আক্রমণ হচ্ছে কেন তৃণমূল জবাব দাও।’’ 
সব মিলিয়ে প্রশ্ন উঠছে, ‘ভাগে’র রাজনীতির মাঝে স্বামীজি প্রকৃত সম্মান পেলেন কি?